

**ประกาศเทศบาลตำบลคำป่าหลาย**

**เรื่อง มาตรการจัดการเรื่องร้องเรียนการทุจริต**

 **....................................................**

เพื่อให้การปฏิบัติราชการของเทศบาลตำบลคำป่าหลาย เป็นไปด้วยความโปร่งใสและสามารถตรวจสอบได้จึงกำหนดมาตรการจัดข้อร้องเรียนการทุจริต ดังนี้

**1.หลักเกณฑ์และแนวทางปฏิบัติในการร้องเรียน**

1.1 หลักเกณฑ์การร้องเรียน

 1.1.1 เรื่องที่ร้องเรียนต้องเป็นเรื่องที่ผู้ร้องได้รับความเดือดร้อนหรือ ความเสียหาย อัน

เนื่องมาจากบุคลากรของเทศบาลตำบลคำป่าหลาย ในเรื่องดังต่อไปนี้

 (1) กระทำทุจริตต่อหน้าที่ราชการ

 (2) กระทำความผิดต่อตำแหน่งที่ราชการ

 (3) ละเลยหน้าที่ตามกฎหมายที่กำหนดให้ต้องปฏิบัติ

 (4) ปฏิบัติงานล่าช้าเกินสมควร

 (๕) กระทำนอกเหนืออำนาจหรือหน้าที่หรือขัดหรือไม่ถูกต้องตามกฎหมาย

1.1.2 เรื่องร้องเรียนต้องเป็นเรื่องจริงที่มีข้อมูล มิใช่ลักษณะกลั่นแกล้งหรือ สร้างความเสียหาย

แก่บุคคล และต้องมีหลักฐานแวดล้อมปรากฏชัดเจน ตลอดจนหลักฐานที่แน่นอน

 1.2 ข้อร้องเรียนที่ใช้ถ้อยคำสุภาพและต้องระบุข้อมูลดังต่อไปนี้

 1.2.1 ชื่อ นามสกุล และที่อยู่ผู้ร้องเรียน

 1.2.2 ชื่อหน่วยงานหรือบุคลากรที่เกี่ยวข้องที่เป็นเหตุแห่งการร้องเรียน

 1.2.3 การกระทำทั้งหลายที่เป็นเหตุแห่งการร้องเรียน พร้อมทั้งข้อเท็จจริง หรือพฤติกรรมตามสมควรแห่งมูลเหตุที่เกี่ยวข้องดังกล่าว

 1.2.4 ลายมือผู้ร้องเรียน

 1.2.5 ระบุวัน เดือน ปี

 1.2.6 ระบุพยานเอกสาร พยานวัตถุ และพยานบุคคล (ถ้ามี)

 1.3 กรณีการร้องเรียนผ่านกล่องรับความคิดเห็น หรือมีลักษณะเป็นบัตรสนเท่ห์ จะรับพิจารณาเฉพาะรายที่ระบุหลักฐานกรณีแวดล้อมปรากฏชัดแจ้ง ตลอดจนชี้พยานบุคคลแน่นอนเท่านั้น

 1.4 เรื่องร้องเรียนที่ไม่รับพิจารณา

 1.4.1 ข้อร้องเรียนมิได้ทำเป็นลายลักษณ์อักษร

 1.4.2 ข้อร้องเรียนที่ไม่ได้ระบุพยานหรือหลักฐานที่เพียงพอ

 1.4.3 ข้อร้องเรียนที่ไม่มีรายการตามข้อ ๑.๒

 1.5 ช่องทางการร้องเรียน

 1.5.1 ส่งข้อความเรียนด้วยตนเองโดยตรงได้ที่กล่องรับความคิดเห็น ตั้งอยู่ที่ หน้าสำนักงานเทศบาลตำบลคำป่าหลาย

 1.5.2 ส่งข้อร้องเรียนผ่านระบบออนไลน์ ผ่านระบบอิเล็กทรอนิกส์ ได้ที่ เว็บไซต์เทศบาลตำบลคำป่าหลาย www.Khampalai.go.th และศูนย์ข้อมูลข่าวสารอิเล็กทรอนิกส์เทศบาลตำบลคำป่าหลาย

 1.5.3 ร้องเรียนผ่านศูนย์บริการประชาชนเทศบาลตำบลคำป่าหลาย

- โทรศัพท์ 042-643058

- ทางไปรษณีย์ เทศบาลตำบลคำป่าหลาย เลขที่ 354 หมู่ 1 ตำบลคำป่าหลาย อำเภอเมือง จังหวัดมุกดาหาร 49000

 **2. กระบวนการพิจารณาดำเนินการ**

2.1 ให้กลุ่มงานธุรการเป็นหลักในการรับเรื่องร้องเรียน

2.2 เมื่อได้รับเรื่องร้องเรียนให้เจ้าพนักงานธุรการรวบรวมข้อมูลการร้องเรียนเสนอ

นายกเทศมนตรีตำบลคำป่าหลาย ในกรณีเป็นลักษณะบัตรสนเท่ห์ให้พิจารณาเฉพาะรายที่มีลักษณะตามที่ กำหนดไว้ในที่ประกาศนี้

2.3 กรณีที่นายกเทศมนตรีตำบลคำป่าหลาย เห็นสมควรให้แต่งตั้งคณะกรรมการ สอบสวนข้อเท็จจริง หรือมอบหมายให้ผู้ใดตรวจสอบข้อเท็จจริง ให้หน่วยงานหรือมอบหมายผู้รับผิดชอบ โดยตรงดำเนินการตามคำสั่งนั้น

2.4 ให้คณะกรรมการสอบสวนข้อเท็จจริงที่ได้รับการแต่งตั้ง มีหน้าที่รวบรวม ข้อเท็จจริงที่เกี่ยวข้องและพิจารณาไต่สวนหาข้อเท็จจริงว่าเรื่องร้องเรียนมีมูลหรือไม่อย่างไร โดยให้ดำเนินการ ให้แล้วเสร็จโดยเร็ว พร้อมทั้งนำความคิดเห็นเสนอนายกเทศมนตรีตำบลคำป่าหลาย ว่ามีการกระทำทุจริต และประพฤติมิชอบ หรือการทุจริตการจัดซื้อจัดจ้างเกิดขึ้นหรือไม่ และเป็นการกระทำผิดวินัยหรือไม่ หากกรณี ไม่มีมูลตามที่ร้องเรียนให้เสนอความเห็นต่อนายกเทศมนตรีตำบลคำป่าหลาย สั่งยุติเรื่อง

 2.5 ให้กระบวนการพิจารณาสอบสวนข้อเท็จจริงให้ดำเนินการอย่างลับ และต้อง เปิดโอกาสให้บุคลากรผู้ถูกกล่าวหาพิสูจน์ข้อเท็จจริงอย่างเป็นธรรม

 2.6 ให้คณะกรรมการสอบสวนข้อเท็จจริงดำเนินการสอบสวนและรายงานผล การสอบสวนต่อนายกเทศมนตรีตำบลคำป่าหลาย ตามระยะเวลาที่กฎหมายกำหนด

 **3.** **การกำกับติดตามข้อร้องเรียน**

3.1 เมื่อมีการดำเนินการในเบื้องต้นเป็นประการใด ให้หน่วยงานหรือมอบหมาย ผู้รับผิดชอบโดยตรงแจ้งผู้ร้องเรียนทราบภายในระยะเวลา 15 วัน เว้นแต่กรณีที่ผู้ร้องเรียนไม่ให้ข้อมูล ที่สามารถติดต่อกลับไปยังผู้ร้องเรียนได้

3.2 ในกรณีที่ข้อร้องเรียนเป็นเรื่องที่อยู่นอกเหนืออำนาจการพิจารณาของเทศบาลตำบลคำป่าหลาย ให้ดำเนินการดังนี้

1. ส่งต่อเรื่องร้องเรียนไปยังหน่วยงานที่เกี่ยวข้องโดยตรง ในกรณีที่ ข้อร้องเรียนระบุถึงหน่วยงานนั้นๆ โดยแจ้งให้ผู้ร้องเรียนรับทราบทันทีโดยเร็ว และให้ถือว่าเป็นที่สิ้นสุด กระบวนการติดตาม และการตอบสนองข้อร้องเรียนของเทศบาลตำบลคำป่าหลาย
2. ส่งเรื่องร้องเรียนไปยังผู้ร้องเรียน กรณีที่ผู้ร้องเรียนไม่ได้ระบุถึง หน่วยงานที่เกี่ยวข้องโดยตรง พร้อมชี้แจงเหตุผล และแจ้งให้ผู้ร้องเรียนทราบ ให้ถือว่าเป็นที่สิ้นสุกระบวนการ กำกับติดตามและการสนองข้อร้องเรียนของเทศบาลตำบลคำป่าหลาย

จึงประกาศให้ทราบและถือปฏิบัติโดยทั่วกัน

 ประกาศ ณ วันที่ 10 เดือน พฤษภาคม พ.ศ. 2564

 (นายธีระพล พันธุพาน)

 นายกเทศมนตรีตำบลคำป่าหลาย